نفحۃ العرب

نفحۃ العرب عربی ادب کی ایک درسی کتاب ہے جسے محمد اعزاز علی امروہوی نے قدیم نصابی کتاب ’’نفحۃ الیمن‘‘ کے متبادل کے طور پر مرتب کیا۔ اس میں تاریخ، سیرت، قصص اور اخلاقی و ادبی مضامین کو اس طرح منتخب کیا گیا ہے کہ طلبہ میں عربی زبان کا ذوق، اخلاقی تربیت اور ادبی استعداد پیدا ہو۔ یہ کتاب دار العلوم دیوبند سمیت برصغیر کے متعدد دینی مدارس کے نصاب میں شامل ہے۔ کتاب پر مختلف اہلِ علم نے شروحات لکھیں جن میں مصنف کی اپنی ’’شرح نفحۃ العرب‘‘، محمد حنیف گنگوہی کی ’’تحفۃ الادب‘‘، محمد مصلح الدین قاسمی کی ’’تکمیل الادب‘‘ اور محمد ساجد قاسمی کی ’’تسہیل الأدب‘‘ شامل ہیں۔ اس تالیف کو اکابرِ دیوبند نے ادبی و اخلاقی اعتبار سے مفید قرار دیا، اگرچہ بعض ناقدین نے اس کے حاشیوں میں نقل و کتابت کی غلطیوں کی نشان دہی بھی کی ہے۔

 پس منظر 
مصنف محمد اعزاز علی امروہوی نے عربی زبان و ادب کی تدریس کے لیے ایک درسی انتخاب تیار کیا۔ روایت کے مطابق جب کتاب مرتب ہوکر حسین احمد مدنی کے سامنے پیش ہوئی تو انھوں نے اس کا نام نفحۃ العرب تجویز کیا۔ یہ کتاب دار العلوم دیوبند اور اس طرز کے بہت سے مدارس میں داخلِ نصاب ہے۔

 تعارفِ کتاب 
نفحۃ العرب میں تاریخ، قصص، سیرت، اخلاق اور عربی ادب کے منتخب مضامین شامل کیے گئے ہیں۔ اشتیاق احمد قاسمی کے مطابق اس کتاب سے طلبہ میں عربی زبان کا ذوق، اخلاقی پاکیزگی اور علمی دلچسپی پیدا ہوتی ہے۔ مصنف نے پاکیزہ اسلامی ادب کو اس انداز سے جمع کیا ہے کہ زبان فہمی کے ساتھ اخلاقی تربیت بھی مقصود رہے۔

محمد حنیف گنگوہی کے مطابق یہ کتاب جدید تالیفات میں اپنا مقام رکھتی ہے اور مدارس کے طلبہ کی ادبی استعداد میں نمایاں اضافہ کرتی ہے۔ اکابر علما — جن میں اشرف علی تھانوی اور حسین احمد مدنی شامل ہیں — نے اس کتاب کے انتخاب اور اسلوب کی تعریف کی۔

محمد حنیف گنگوہی نے اصل کتاب کے مضامین کے مآخذ کی تخریج کی ہے اور اسے اپنی شرح نفحۃ الادب میں ”فہرستِ ماخذ مضامینِ کتاب نفحۃ العرب“ عنوان کے تحت جمع کر دیا ہے۔

 شروحات 
نفحۃ العرب پر متعدد شروحات لکھی گئیں جن میں نمایاں یہ ہیں:
 شرح نفحۃ العرب — خود مصنف محمد اعزاز علی امروہوی کی شرح۔
 اشرف الادب — (اردو) شارح: مولانا عبد الحفیظ، فاضلِ دار العلوم دیوبند (جس کا پشتو ترجمہ عبد الدین (حلیم) نے ”تسہیل الادب“ کے نام سے کیا ہے۔)
 تحفۃ الادب — (اردو) شارح: محمد حنیف گنگوہی
 تکمیل الادب — (اردو) شارح: محمد مصلح الدین قاسمی، استاذ دار العلوم دیوبند۔
 تسہیل الأدب فی حل نفحۃ العرب — شارح: محمد ساجد قاسمی؛ مرتب: محمد محفوظ قاسمی

 تنقیدی جائزہ 
محمد حنیف گنگوہی نے کتاب کی ادبی خوبیوں کو سراہتے ہوئے لکھا ہے کہ اس نے طلبہ کی ادبی صلاحیت میں وہ ترقی پیدا کی جو دیگر کتابوں سے حاصل نہ ہو سکی۔ ان کے مطابق اس کتاب میں ادبی حسن کے ساتھ اخلاقی و تاریخی عناصر بھی شامل ہیں۔ تاہم انھوں نے بعض خامیوں کی نشان دہی بھی کی ہے۔ ان کے مطابق حاشیے میں ناسخین کی غلطیاں، بعض جگہ نقل کی بے احتیاطی اور انتساب سے متعلق اشکالات پائے جاتے ہیں، جن کی اصلاح ضروری ہے۔

 مزید دیکھیے 
 محمد اعزاز علی امروہوی
 دارالعلوم دیوبند
 درس نظامی

 حوالہ جات 

زمرہ:بیسویں صدی کی عربی کتابیں
زمرہ:مطالعہ اسلام سے متعلق کتابیں
زمرہ:کتب اہل سنت
زمرہ:تدریسیات
زمرہ:اسلامی ادب